kardosdrur/scandi-wiki huggingface dataset:
Finntroll

Finntroll er et folk metal-band fra Finland. De kombinerer black metal med traditionel finsk polka (der på finsk kaldes humppa). Selvom alle bandmedlemmerne er finske, så er Finntrolls tekster på svensk, da det ifølge tidligere forsanger Katla lyder mere troldeagtigt.

Historie 

Finntroll blev stiftet i 1997 af Teemu Raimoranta (guitaristen fra Impaled Nazarene) og J. Jämsen. Deres første demo, Rivfader, blev optaget omkring et år senere i 1998. Efter demoudgivelsen sluttede bandets øvrige medlemmer, Samu Ruotsalainen, Samuli Ponsimaa, Henri Sorvali og Sami Uusitalo med i bandet. Pladeselskabet Spinefarm blev da interesserede i bandet, og albummet Midnattens Widunder (1999) blev resultatet.

Det næste skridt for bandet var albummet Jaktens Tid, der blev udgivet i 2001. Albummet opnåede en 20.-plads på de finske lister, hvilket langt overgik både bandets og pladeselskabets forventninger. Denne popularitet gjorde selskabet Century Media interesseret, og de begyndte at promovere Finntroll udenfor de finske grænser. Bandet spillede den følgende sommer på festivaler både i og udenfor Finland.

Året efter udgivelsen af Jaktens Tid var et år, hvor Finntroll var plaget af uheld. Forsangeren Jämsen fik konstateret ondsindet strubekræft, og måtte på den baggrund trække sig tilbage fra rollen som forsanger, efter udgivelsen af Visor om Slutet. Bandet måtte i den sammenhæng aflyse en lang række koncerter. Visor om Slutet blev indspillet i januar 2003, og den kommende forsanger Tapio Wilska og Jämsen delte sangen mellem sig.

Lige før udgivelsen af Visor om Slutet døde Raimoranta ved at falde af en bro i Helsinki, ifølge den officielle rapport på grund af for meget alkohol, ifølge to venner som et selvmord. Finntroll gik ikke i opløsning, men besluttede at fortsætte, og guitaristen Mikael Karlbom blev hyret som erstatning for Raimoranta.

I 2004 udgav bandet ep'en Trollhammaren og et album ved navn Nattfödd.

I januar 2006 blev Tapio Wilska afskediget som forsanger i bandet. På bandets hjemmeside kunne man læse, at Wilska gerne vil holde grunden til sin afskedigelse privat.

Medlemmer 
 Mathias Lillmåns – forsanger (fra 2006)
 Samuli 'Skrymer' Ponsimaa – guitar (fra 2003)
 Sami 'Tundra' Uusitalo – bas (fra 1998)
 Samu 'Beast Dominator' Ruotsalainen – trommer (fra 1998)
 Henri 'Trollhorn' Sorvali – keyboard (fra 1998)

Tidligere medlemmer 
 Tapio Wilska – forsanger 2002-2006 
 Jan 'Katla' Jämsen – forsanger fra 1997-2001
 Teemu 'Somnium' Raimoranta – guitar fra 1997-2003

Diskografi 
 Rivfader (demo, 1998)
 Midnattens Widunder (1999)
 Jaktens Tid (2001)
 Visor om Slutet (2003)
 Trollhammaren (single, 2004)
 Nattfödd (2004)
 Ur Jordens Djup (2007)
 Nifelvind (2010)
 Blodsvept (2013)
 Vredesvävd (2020)

Eksterne henvisninger 

 Finntrolls hjemmeside 
 Finntrolls tekster på engelsk 

 
Musikgrupper fra 1997
Cloostårnet

Cloostårnet er et 60 m højt observationstårn, som er placeret i Vandværksskoven ved Pikkerbakkerne umiddelbart sydvest for Frederikshavn og 2,5 km nordvest for Gærum.

Tårnet blev opført på foranledning af konsul og købmand Christian Cloos (1863-1941), der i sit testamente skænkede Frederikshavn arealet omkring Flade Bakker og en større sum penge til opførelse af et udsigtstårn til minde om sine forældre.

Testamentet indeholdt klausulen, at tårnet skulle stå færdigt inden 50 år efter faderens død. Faderen, Christian Ludvig Cloos, døde 1912, og tårnet blev indviet d. 18. april 1962.

Projekteringen af tårnet var ikke uden problemer, og medførte en lang og til tider temmelig hed politisk debat i Frederikshavn. Diskussionen gik bl.a. på, om tårnet skulle udstyres med en roterende restaurant. Resultatet blev, at tårnet ikke fik sin restaurant, men det blev konstrueret, så den senere kan tilbygges.

Opgaven med at opføre tårnet blev lagt i hænderne på den frederikshavnske arkitekt og Kgl. bygningsinspektør Leopold Teschl.

Fra tårnets tre udsigtsplatforme, der befinder sig ca. 160 m over havets overflade, og som nås enten via elevator eller de 315 trappetrin, er der en smuk udsigt over Frederikshavn, Kattegat og store dele af Vendsyssel. I klart vejr kan man se til Skagen i nord, Rubjerg Knude i vest og den Jyske Ås i syd. Mod øst kan man i Kattegat se øerne Kølpen, Deget, Hirsholmene og Læsø.

Tårnet blev i 2003 renoveret, hvor bl.a. hele panoramafladen blev udskiftet.

Kildehenvisninger 

 Bangsbo: Cloostårnet 
 Bangsbo: Familien Cloos 

Etableret i 1962
Bygninger, konstruktioner og anlæg i Frederikshavn
Tårne i Danmark
Vandværksskoven

Vandværksskoven er et mere end 1 kvadratkilometer stort skovområde ved Frederikshavn.

Skoven, der er omkring 100 år gammel, har fået navn efter et lokalt vandværk, der fra 1884 til 1992 forsynede Frederikshavn med vand. I skoven er der udlagt stier og veje, og den er et yndet rekreationsområde for både lokale og turister. Skoven, der strækker sig fra Cloostårnet til Bangsbo Museum, har et arboret (træsamling), hvor der er plantet ca. 100 forskellige træsorter, der normalt ikke er tilpasset det nordiske klima.

Kildehenvisning
 Bangsbo: Vandværksskoven 

Frederikshavn
Parker i Danmark
Arboreter
Elephants Dream

Elephants Dream (Elefanter drømmer) er navnet på den første officielle Open Source-film, som altså kun er lavet med Open Source-software; heriblandt programmet blender 3D. Og derfor kan den ændres som man vil, både med lydspor, stemmer og det computeranimerede. Produktionsfilerne findes på DVD'en der kan købes fra blender.org, eller downloades gratis fra ElephantsDream.org. Også filmen kan downloades i fuld HD fra den oficielle hjemmeside.

Filmen havde premiere den 24. marts 2006 online og gratis, men kan købes som DVD over nettet fra blender.org. Den kan købes i fuld 1080 HD (opløsning: 1920x1080) og kan ses på YouTube, også i 1080.

Plot og forklaring 
Elephants Dream handler om de to personer Emo og Proog, som er havnet i en syg og abstrakt verden, der kun bliver referet til som "Maskinen" af Proog. Hele "Maskinen" er skabt som et kæmpe urværk og er fyldt med originale og fantastiske idéer og koncepter.

Historien handler om, at Proog har skabt sin egen mærkværdige verden i sit hoved og fantasi. Han har tænkt sig at vise den til Emo, men Emo bliver nervøs og bange for det hele, og længes efter virkeligheden. Faktisk så meget, at han begynder at synes, at den ældre Proog er en syg mand. Pludselig kommer han til at forvrænge verdenen og skabe stærke tentakler, der breder sig over det hele. Til sidst bliver Proog så desperat, at han slår Emo ned og forvrængingen forsvinder.

Det er en temmelig forvrænget historie allerede – især fordi det plejer at være yngre mennesker, som Emo, der har en livlig og ekstraordinær fantasi, og ikke ældre mennesker, som Proog, der plejer at afvise sådanne fantasier som vanvid og idiotisk nonsens.

Da filmen blev udgivet, blev den meget kritiseret for sin mærkværdige og besynderlige historie og landskab og terræn. Men det blev hurtigt efter forklaret af instruktøren Bassam Kurdali, hvad filmens budskab er.

Filmen

Eksterne henvisninger 

 

Film fra 2006
Tegnefilm
Film fra Holland
UEA

UEA (, ), stiftet i 1908, er den største internationale esperanto-organisation.

UEA har medlemmer i over 110 lande og medlemsorganisationer i over 90 lande. Organisationen har hovedkontor i Rotterdam i Holland og et afrikansk kontor i Lomé i Togo.

Se også
 Esperantoforeningen for Danmark

Ekstern henvisning
 UEA's hjemmeside på 7 sprog

Internationale organisationer
Esperanto
Etableret i 1908
Turku

Åbo (svensk: Åbo, finsk: Turku) er med sine ca. 175.000 indbyggere Finlands femtestørste by og residensby for Vestfinlands len. Omkring 5 % af byens indbyggere er svensksprogede. Byens sproglige status er "tosproget" med finsk som majoritetssprog.

Hvert år afholdes Åbo middelaldermarked i juli måned. Begivenheden tiltrækker op mod 180.000 gæster.

Geografi 
Åbo ligger ved kysten i det sydvestlige Finland ved floden Aura ås udmunding. Mod vest og syd er byen omgivet af Åbolands Skærgård, som omfatter over 20.000 øer.

Vintrene i Åbo er i modsætning til resten af Finland "milde" og somrene varmere, hvilket medfører at ædle løvtræer, som ellers er usædvanlige i Finland, vokser her. Specielt Runsala-øen har store egeskove.

Historie 
Åbo er en af Finlands seks middelalderbyer. Den blev grundlagt i 1200-tallet, og opførelsen af domkirken og Åbo Slot blev indledt i 1280'erne. Frem til 1812 var Åbo hovedstad i Finland, som frem til 1809 var en del af Sverige. I årene 1812-1819 flyttedes hovedstaden tættere på Rusland, til Helsingfors.

Tre fjerdedele af Åbo blev ødelagt ved en stor bybrand i 1827.

Åbo fejrer sit officielle 800-års jubilæum i 2029.

Byvåben 
Åbos byvåben går igen på et middelaldersegl fra 1309. Bogstavet A i gotisk form refererer til begyndelsebogstavet i byens latinske navn Aboa. Liljen er et symbol på jomfru Maria, som Åbo Domkirke er helliget. Hertugkronen kroner skjoldet, eftersom Egentliga Finlands landskabsvåben har ført en hertugkrone siden 1557, efter at datidens Finland blev forpagtet til hertug Johan i 1556.

Lokale dagblade 
 Åbo Underrättelser (svensksproget, Finlands ældste dagblad)
 Turun Sanomat (finsksproget, Finlands tredjestørste dagblad)

Uddannelse 
Det første universitet i Finland grundlagdes af Per Brahe den yngre i 1640. Efter at hovedstaden var blevet flyttet til Helsingfors i 1812 og branden i 1827, blev også universitetet flyttet til Helsinki for der at genopstå som Helsingfors Universitet.

I Åbo er der i dag tre universiteter, det svenske Åbo Akademi (grundlagt 1918) og de finske Åbo Universitet (grundlagt 1920) og Åbo Handelshøjskole (grundlagt 1950).

Vigtigste bygninger 
 Kakolafængslet
 Åbo Domkirke
 Åbo Slot

Sport 
 Fodbold: TPS og FC Inter, som spiller i Tipsligaen.
 Ishockey: TPS som spiller i FM-ligaen.
 Håndbold: HF ÅIFK, som 2011/2012 spelar i FM-ligaen.

Natteliv 
Åbo har et rigt natteliv, og man kan finde fulde klubber selv på hverdage. Blandt diskotekerne kan nævnes Marilyn, Vegas og Forte. Forte er specielt populært blandt lokale. I modsætning til mange danske diskoteker er der ofte et kasinohjørne i diskoteker i Abå, hvor man kan spille bl.a. Blackjack og Roulette. Aldersgrænsen er 18+

 
Kommuner i Egentliga Finland
Christian Cloos

Christian Cloos (født 27. juni 1863 i Frederikshavn, død 25. juni 1941 smst), søn af Christian Ludvig Cloos (1825-1912) og Oline Henriette Cloos (1825-1902), var købmand og konsul med hjemsted i Frederikshavn.

Christian Cloos blev oplært i faderens købmandsforretning, og efter videreuddannelse i Frankrig, England, Tyskland og Holland blev han medejer af den efterhånden omfattende købmandsvirksomhed. Han var fra 1893 til 1933 formand for Frederikshavn Handelsstandsforening.

I 1894 overtog han det belgiske konsulat i Frederikshavn og senere også det franske og det norske. Ved faderens død i 1912 blev han hollandsk konsul efter ham.

Christian Cloos var aktiv i det lokale foreningsliv bl.a. som medlem fra 1916 i den lokale brevdueforening i Frederikshavn.

Christian Cloos forblev ugift og barnløs, hvorfor han testamenterede halvdelen af sin formue og et større landområde omkring Flade Bakker ved Frederikshavn til byen med den klausul, at der inden 50 år efter faderens død skulle bygges et udsigtstårn på området til minde om hans forældre.

Tårnet, Cloostårnet, stod færdigt til indvielse d. 18. april 1962, og er med sine 60 m blevet et af Frederikshavns vartegn.

Kildehenvisning 
 Bangsbo: Familien Cloos 
 Fotografiet af Christian Cloos indgår i samlingerne ved Bangsbo Museum i Frederikshavn
 Brevduen, nr. 6, 1916

Eksterne henvisninger 
 

Erhvervsfolk fra Danmark
Personer i Kraks Blå Bog (afdøde)
Personer fra Frederikshavn
Wellington (flertydig)

Wellington henviser til flere artikler:

 Wellington – New Zealands hovedstad.
 Wellington Phoenix FC – professionel fodboldklub fra Wellington, New Zealand
 Arthur Wellesley Wellington – engelsk hertug.
 Vickers Wellington – engelsk mellemklasse bombemaskine brugt under 2. verdenskrig.
 Wellington (støvle) – støvle som blev brugt og populariseret af Arthur Wellesley.
 Wellington Arch – bygningsværk i London.
 Wellington Koo – kinesisk diplomat, 1987 – 1985
 Wellington, Kansas – amerikansk by i staten Kansas
 Wellington, Texas – amerikansk by i staten Texas
World Trade Center (film)

World Trade Center er en film fra 2006, instrueret af Oliver Stone. Medvirkende i filmen er bl.a. Nicolas Cage.

Filmen havde dansk biografpremiere 22. september 2006.

Medvirkende 
 Nicolas Cage som John McLoughlin
 Maria Bello som Donna McLoughlin
 Michael Peña som Will Jimeno
 Maggie Gyllenhaal som Allison Jimeno
 Michael Shannon som Dave Karnes
 Jay Hernandez som Dominick Pezzulo
 Stephen Dorff som Scott Strauss
 Jon Bernthal som Christopher Amoroso
 Donna Murphy som Judy Jonas
 Frank Whaley som Chuck Sereika
 Jude Ciccolella som Inspector Fields
 Danny Nucci som Officer Giraldi
 William Mapother som Jason Thomas
 Armando Riesco som Antonio Rodrigues
 Dara Coleman som Officer Boel
 Connor Paolo som Steven McLoughlin
 Anthony Piccininni som JJ McLoughlin
 Alexa Gerasimovich som Erin McLoughlin
 Morgan Flynn som Caitlin McLoughlin
 Tony Genaro som Will Jimenos far

Eksterne henvisninger 
 
 Trailere hos Apple

Dramafilm fra USA
Amerikanske film fra 2006
Film fra Paramount
Film instrueret af Oliver Stone
Film
Film baseret på Terrorangrebet 11. september 2001
Risskov Kirke

Risskov Kirke ligger i Aarhus-forstaden Risskov. Den blev opført i 1922 som villa for chokoladefabrikant Fritz Georg Clausen (1871-1927), grundlægger af chokoladefabrikken Elvirasminde, og var tegnet af arkitekt Vilhelm Puck.
Efter Clausens enkes død i 1933 henvendte arvingerne sig i 1934 til den i november 1933 etablerede Risskov Kirkekomité og tilbød at skænke villaen, så den kunne blive indrettet til kirke, hvilket enken privat havde udtrykt tanker om i sine sidste år, men ikke testamentarisk bestemt. Herefter blev villaen ombygget af den unge arkitekt Aksel Skov, og 1. søndag i advent, 2. december 1934, blev kirken indviet.

I 1935 ændrede Aksel Skov tårnet, og det nuværende kor blev tilføjet i 1968. Sognemæssigt blev Risskov Sogn udskilt fra Vejlby Sogn 30. november 1940.

Eksterne kilder og henvisninger 

 Risskov Kirke hos KortTilKirken.dk
 Risskov Kirke hos danmarkskirker.natmus.dk (Danmarks Kirker, Nationalmuseet)

Kirker i Århus Stift
Kirker i Århus Amt
Kirker i Aarhus
Kirke
Lille tangnål

Lille tangnål (Syngnathus rostellatus) er en fisk.

Den kan blive op til 17cm. Den kan skifte farve efter omgivelserne men findes ofte som brun med hvide pletter. Dens hoved er trompetformet og den er i familie med søhesten.

Den lille tangnål spiser plankton og fiskeyngel. 

Den findes fra Sydnorge og ned til Biscayabugten og langs kysten i hele Storbritannien. 

Nålefiskfamilien
Krim Ljubljana

Krim Mercator (RK Krim Ljubljana eller RK Krim) er en slovensk kvindehåndboldklub. Klubben er en af de mest succesfulde kvindehåndboldklubber i Europa og den mest succesfulde i Slovenien. Klubben blev grundlagt i 1984 i Ljubljana, og holdet spiller de mest vigtige kampe i Kodeljevo Hall med plads til 4.500 tilskuere.

Siden 1995 har Krim vundet den slovenske liga hvert år, og den har to gange, i 2001 og 2003, vundet EHF Champions League samt tre gange, i 1999, 2004 og 2006, været i finalen. Klubbens hold er trænet af Uroš Bregar.

Resultater 
 Slovenien Første Liga
Vinder: 1995, 1996, 1997, 1998, 1999, 2000, 2001, 2002, 2003, 2004, 2005, 2006, 2007, 2008, 2009, 2010, 2011, 2012, 2013, 2014, 2015, 2017, 2018, 2019, 2020, 2021
 Slovenien Cup
Vinder: 1993, 1994, 1995, 1996, 1997, 1999, 2000, 2001, 2002, 2003, 2004, 2005, 2006, 2007, 2008, 2009, 2010, 2011, 2012, 2013, 2014, 2015, 2016, 2017, 2018, 2019, 2020, 2021
 Slovenien Supercup
Vinder: 2014, 2015, 2016, 2017, 2018, 2019, 2020, 2021

 EHF Champions League
Vinder: 2001, 2003
Finalist: 1999, 2004, 2006
 EHF Champions Trophy
Vinder: 2003, 2004
Finalist: 2006
Semifinalist: 1999, 2001

Andre turneringer 
 Baia Mare Champions Trophy:
Fjerdeplads: 2014

Spillertruppen 2022-23

Kendte spillere 
Blandt de mest kendte spillere fra sæsonene 2003/2004, 2004/2005 og 2005/2006 er
 Liudmila Bodnieva
 Nataliya Derepasko
 Luminita Dinu
 Deja Doler
 Anja Freser
 Katja Nyberg
 Cecilie Leganger
 Tatjana Oder
 Carmen Martin
 Allison Pineau

Eksterne henvisninger 
 Klubbens hjemmeside  

Etableret i 1984
Ljubljana
Håndboldklubber fra Slovenien
Nulmatrix

I matematikken og specielt i lineær algebra er en nulmatrix en matrix, hvor alle indgangene er nul. Eksempler på nulmatricer er

Mængden af alle m×n-matricer med indgange i en ring K danner en ring . Nulmatricen  i  er matricen, hvor alle indgange er lig , hvor  er det additive neutrale element, nulelementet, i K.

Nulmatricen er det additive neutrale element i , hvilket betyder, at matricen for alle  opfylder, at

Der er præcis én nulmatrix af en given størrelse m×n med indgange i en given ring, så når konteksten er klar, tales typisk om nulmatricen. Generelt er nulelementet i en ring entydigt bestemt og skrives typisk 0 uden angivelse af ringen. Følgelig repræsenterer ovenstående eksempler nulmatricen over alle ringe.

Nulmatricen repræsenterer den lineære transformation, der sender alle vektorer i nulvektoren.

Se også 
 Identitetsmatrix

Matricer
Þingvellir

Þingvellir (islandsk: [ˈθiŋgˌvɛdlɪr]), på dansk også Thingvellir eller (især tidligere) T(h)ingvalla, er et område og en nationalpark i det sydvestlige Island 40 km øst for Reykjavík. Stedet er Altingets historiske mødested. Det ligger også ved brudlinjen mellem den nordamerikanske og den europæiske tektoniske plade. Navnet betyder "tingslette".

Historisk betydning 
Her samledes islændingene for første gang i år 930 for at løse stridigheder og vedtage nye love. Det er uklart, hvordan det hele startede, men kort tid inden var bonden på gården Blåskog øst for tingstedet på Kjalarnes dømt fredløs for drabet på en anden bondes træl eller løysing. Hans jord blev derfor konfiskeret, og gjort til tingsted for hele Island. Tingdeltagerne blev enige om at basere gældende lov på den norske gulatingslov,  dvs. lovværket for Vestlandet.  Samtidig med Alltingets oprettelse ændrede man vandløbet Øksarå, så åen kom til at løbe gennem tingstedet.

Selv efter Islands union med Norge fortsatte tingmøderne. Þingvellir var nationens mødested frem til 1798, altså i alt i 868 år, indtil den danske øvrighed opløste tinget.

Den øverste ledelse i den islandske fristat, indtil 1262, var Altinget, der mødtes på Þingvellir. Altinget var en lovgivende og dømmende forsamling. Der udarbejdedes løsningsforslag til konflikter fra landets forskellige egne. Oprindeligt samledes Altinget i de sidste 14 dage i juni måned hvert år, men senere var det i en uges tid i begyndelsen af juli måned.

Tingmøderne blev genoptaget i 1844, da de blev flyttet til Reykjavík, hvor Altinget siden har ligget. Det islandske parlament er dermed verdens ældste fungerende parlament.

På Þingvellir blev den islandske republik udråbt den 17. juni 1944.

I 2004 blev stedet optaget på UNESCOs verdensarvsliste.

Seværdigheder 
Ud over sin historiske betydning er Þingvellir også kendt for sit interessante geologiske landskab. Tingstedet er omgivet af stejle vægge af sten og vulkansk lava, fra den tid søen, Tingvallavatn, opstod gennem en sprække mellem kontinenterne for tusind år siden. I området er der mange jordskælv. Området blev nationalpark i 1928.

Stedet er sammen med vandfaldet Gullfoss og gejserne i Haukadalur landets mest berømte seværdigheder, som kan besøges på den såkaldte "gyldne cirkel", en meget brugt rute for endagesture fra Reykjavik.

Det er muligt at dykke mellem de to kontinentalplader. Vandet er krystalklart ferskvand med meget lang sigtbarhed. Flere firmaer i Reykjavik arrangerer dykkerture til området. Stedet regnes for et af de bedste dykkersteder i verden.

Noter

Eksterne henvisninger 

 Officiel web-site (engelsk) 
 Fotos

Verdensarvsområder i Island
Nationalparker i Island
Gesang der Jünglinge im Feuerofen

Gesang der Jünglinge im Feuerofen, nogengange blot Gesang der Jünglinge, er et musikalsk værk af Karlheinz Stockhausen fra 1956. Det regnes for et hovedværk inden for retningen elektronische Musik. Den grundlæggende musikalske idé var at fusionere optagelser af den menneskelige stemme med elektronisk frembragte lyde.

Fonetisk og spektral analyse 

 Vokallydes overtonesammensætning ligner rene toner (sinusbølger)
 Hårde konsonanter (b, p, t, d, k og g) ligner støj.
 Bløde konsonanter (n, m) ligger imellem disse poler.

Stockhausen bruger de elektroniske lyde til at skabe et kontinuum mellem de menneskelige lyde og de elektroniske. Sinustoner betragtes som beslægtet med vokalagtige lyde og støj med konsonantagtige lyde. Af disse udvalgtes nogle grundelementer og elementgrupper, der skulle bruges i kompositionen.

Det menneskelige lydmateriale (drengesopranen) blev transponeret (varispeed), kombineret lag-på-lag og på andre måder ændret i overensstemmelsen med den komplekse arbejdsplan for værket.

Tekst 

Teksten, som synges af en 12-årig dreng, stammer fra Daniels bog, kap. 3. Her skildres hvordan Nebukadnesar straffer tre jødiske mænd ved at kaste dem i en gloende ovn. De overlever ved at synge lovsange til Gud.

Stor dele af tekstforståelsen går af flere grunde tabt: drukner i øvrige lyde, sætninger er nedklippet til uigenkendelighed – enkelte ord og fonemer. Sætningen "Preiset den Herrn" høres gentagne gange (et slags omkvæd).

Tekstbearbejdning 

Permutationer (ombytninger) på flere niveauer: ord, stavelser, fonemer.
Samtidig afvikling af forskellige ord (lag-på-lag). Enten mister ordene meningen eller nye uventede ordkombinationer opstår!!

Hermed opstår endnu et kontinuum i feltet "Mening >< Vrøvl".

For at kontrollere graden af forståelighed bruger Stockhausen en kvalitativ forståelighedsskala (1 er uforståelig – 7 er fuldt forståelig). Således vil ordene på et eller andet tidspunkt i værket være fuldt forståelig!! Struktur 1 (det første minut implementerer alle 7 grader af forståelighed).

Kombinationen med elektroniske lyde gør også tekstforståeligheden mindre.

Serialisme og form 

Sungne, elektroniske og mix-lyde er varieret serielt mht. tonehøjde, lydstyrke og varighed.
En talserie for hver af disse parametre styrer lyde og lydgrupper i kompositionen. Teknikken kaldes total serialisme. I tilfældet Stockhausen blandes den hårde matematik med intuition og sans for drama.

Litteratur 
 Torben Sangild: "Elektronisk avantgarde – Stockhausens Gesang der Jünglinge" i En tradition af opbrud. Forlaget Spring, 2005. .

Kompositioner
Antigone

Antigone henviser til flere artikler:
Antigone (mytologi) – er en skikkelse i den græske mytologi
Antigone (Sofokles) – Tragedie af Sofokles.
Michael Johnson

Michael Duane Johnson (født 13. september 1967 i Dallas, Texas) er en amerikansk sprinter og tidligere verdensrekordholder på 200 og 400 meter. Med sine fem OL-guld og ni VM-titler er Michael Johnson en af alle tiders mest vindende atletikudøvere.

Eksterne henvisninger 
 

Sprintere fra USA
Personer fra Dallas
Atleter ved sommer-OL 1992
Atleter ved sommer-OL 1996
Atleter ved sommer-OL 2000
Kristian Mogensen

Mogens Kristian Mogensen (født 24. februar 1926 i Roskilde, død 27. november 2003) var en dansk landsretssagfører (med møderet for Højesteret), som i en årrække var "grå eminence" i det Konservative Folkeparti.

Kristian Mogensen var bestyrelsesmedlem i en lang række store danske virksomheder, i en årrække kongehusets advokat, og stod i 1982 bag reorganiseringen af Berlingske Tidende, der på det tidspunkt var truet af konkurs.

Under rigsretssagen om Tamilsagen i 1993 var Kristian Mogensen forsvarer for Erik Ninn-Hansen.

Han var Kommandør af Dannebrog.

Han er begravet på Sorgenfri Kirkegård.

Referencer

Eksterne henvisninger 
 

Advokater fra Danmark
Personer i Kraks Blå Bog (afdøde)
Danskere i 1900-tallet
Kommandører af Dannebrog
Personer fra Roskilde
Havok (tegneseriefigur)

Havok (Alexander "Alex" Summers) er en tegneseriefigur og mutant skabt af Marvel Comics. Han er bror til det kendte X-Men-medlem, Cyclops, som var blandt de første fem medlemmer af X-Men.

Eksterne henvisninger 
 Havok på marvel.com 
 

Figurer fra Marvel Comics
Figurer fra X-men
Superhelte